[pic] | EUROOPA KOMISJON |

Brüssel 7.7.2010

KOM(2010)362 lõplik

2010/0195 (COD)

Ettepanek:

EUROOPA PARLAMENDI JA NÕUKOGU DIREKTIIV,

millega muudetakse direktiivi 97/68/EÜ kohanduskava alusel turule viidavaid mootoreid käsitlevate sätete osas SEK(2010)828 SEK(2010)829

(EMPs kohaldatav tekst)

SELETUSKIRI

ETTEPANEKU TAUST

Direktiiviga 97/68/EÜ (väljaspool teid kasutatavatele liikurmasinatele paigaldatavate sisepõlemismootorite heitgaaside ja tahkete heitmete vähendamise meetmeid käsitlevate liikmesriikide õigusaktide ühtlustamise kohta (edaspidi „direktiiv”)) kehtestatakse piirmäärad süsinikoksiidi (CO), süsivesinike (HC), lämmastikoksiidide (NOx) ja tahkete osakeste (PM) heitmetele, mida tekitavad diiselmootorid, mis on paigaldatud ehitus-, põllutöö- ja metsandusmasinatele, mootorvagunitele ja veduritele, siseveelaevadele, samuti püsikiirusega mootorid ning väikesed bensiinimootorid, mida kasutatakse erinevates masinates ja seadmetes.

Direktiiviga nähakse ette heitkoguste piirväärtused, mis muutuvad igas etapis rangemaks, ning nende jõustumise tähtajad. Seadmete valmistajad peavad tagama, et uued mootorid vastaksid turule viimisel neile piirväärtustele.

Direktiiviga 2004/26/EÜ[1] kehtestati heitkoguste piirväärtuste etapp, mida kohaldatakse praegu enamiku diiselmootorite suhtes ja mida tuntakse III A etapi nime all. Alates 1. jaanuarist 2011 algab sujuv üleminek rangematele III B etapi piirväärtustele. III B mootorite tüübikinnitusi hakati andma 1. jaanuarist 2010. Kõnealused muutused mõjutavad suurt hulka seadmete ja mootorite tootjaid (ligikaudu 1500 ELi ettevõtet).

Et tagada vastavus III B etapi nõuetega, tuleb praegu kasutatavaid mootoreid oluliselt muuta. Mootorite konfiguratsiooni, mõõtmete ja kaalu muutmine annab kohese tagasilöögi lõpptootjatele (OEM, Original Equipment Manufacturers), sest nad peavad seadmed ja masinad ümber projekteerima, et mahutada uusi mootoreid. Seda saab aga teha alles siis, kui mootorid on lõplikult välja töötatud. Tehnilised lahendused, mis tagavad III B mootorite vastavuse nõuetele, ei ole veel lõplikult välja arendatud. Seetõttu ei saa lõpptootjad viia lõpule nende seadmete ümberprojekteerimist, millesse mootorid paigaldatakse. Ehkki teatavate ettevõtjate jaoks ei ole III B etapi heitkoguste piirväärtused oluliseks probleemiks, ei ole paljud väljaspool teid kasutatavate liikurmasinate tootjad veel III B nõuetele vastavaid mootoreid välja arendanud ning nad peavad tegema põhjalikku teaduslik-tehnilist arendustööd, et varustada turule viidavad masinad ja seadmed nõuetele vastavate III B mootoritega.

Tootjad peavad uute piirväärtustega kohanemiseks tegema märkimisväärseid kulutusi, näiteks teadus- ja arendustöö kulud, seadmete ümberprojekteerimise kulud, järeltöötluse kulud, dokumendi- ja märgistuskulud jne.

Alates 2008. aasta sügisest vaevleb enamik liidu ettevõtjaid, kes toodavad väljaspool teid kasutatavaid liikurmasinaid, ülemaailmse finants- ja majanduskriisi tõttu tõsistes raskustes. Eriti suurtes raskustes on ehitus- ja põllutöömasinate tootjad. Kriis on vähemal määral mõjutanud mootorvagunite sektorit. Kokkuvõttes on müügimahu järsk langus vähendanud tulu ja ühtlasi vabu vahendeid, millest tootjad saaksid rahastada teaduslik-tehnilist arendustööd, et varustada seadmed ja masinad direktiivis ettenähtud tähtaegade jooksul III B etapi nõuetele vastavate mootoritega kõigi võimsuskategooriate ja rakenduste lõikes.

Direktiiviga 2004/26/EÜ seati ühtlasi sisse kohanduskava, et hõlbustada üleminekut heitmete piirmäärade eri etappide vahel. Kohanduskava alusel on tootjal lubatud kahe järjestikuse piirväärtuste etapi vahelisel ajavahemikul viia turule piiratud arv väljaspool teid kasutatavaid liikurmasinaid, mis on varustatud mootoritega, mis vastavad heitmete eelmise etapi piirväärtustele. Kohanduskava kohaldatakse kompressioonsüütega (diisel-) mootoritega ehitus-, põllutöö- ja metsandusmasinate suhtes, püsikiirusega mootoritega generaatorite ja pumpade suhtes, aga seda ei kohaldata diiselmootoritega vedurite, mootorvagunite ega siseveelaevade suhtes. Lõpptootjatel on nii võimalus viia turule 1) igas mootori võimsuskategoorias piiratud arv seadmeid, mille käive ei ületa 20 % lõpptootja aastakäibest (lähtuvalt tema viimase viie aasta keskmisest müügimahust ELis), või 2) direktiivis kindlaks määratud arv seadmeid. Teine võimalus on ette nähtud väiksematele ettevõtjatele, kes toodavad vähem mootoreid.

On tehtud ettepanek muuta kohanduskava sätteid heitmete piirväärtuste III A etapilt III B etapile ülemineku majandusliku kulukuse leevendamiseks ja laiendada kava kohaldamist teatavatele väljaspool teid kasutatavatele liikurmasinatele, järgides samas piirväärtuste III B etapi jõustumise ajakava, mis võimaldab säilitada direktiivi eesmärgi, s.o gaasiliste ja tahkete heitmete vähendamise liidus. Ettepanekule lisatud mõjuhinnangus on üksikasjalikult kirjeldatud erinevaid lahendusi, mille abil püütakse leevendada majanduskriisi mõju originaalseadmete valmistajatele. Hinnangus jõuti järeldusele, et vedurite tootjad ei ole võimelised viima lähitulevikus turule III B etapi nõuetele vastavaid vedureid, sest teadusuuringud on olnud ebapiisavad, mistõttu ei peetud asjakohaseks kohandusmeetmete laiendamist vedurites kasutatavatele mootoritele. 2010. aastal arutati veduritööstuse olukorda selle tööstusharu asjatundjate ja liikmeriikide osavõtul, sest selles sektoris oli vahepeal toimunud areng. Nende arutelude põhjal tegi komisjon järelduse, et teatavad mootoritootjad on teinud edusamme III B vedurimootorite väljatöötamisel, aga lõpptootjad ei ole veel lõplikult valmis III B nõuetele vastavate vedurite turuleviimiseks alates 1. jaanuarist 2012, nagu direktiiv ette näeb. Seetõttu oleks vaja laiendada kohanduskava ka veduritele. Analüüs näitas, et sellel laiendusel oleks väga väike keskkonnamõju, aga raudtee-ettevõtjad saaksid teha vajalikud investeeringud.

KONSULTEERIMINE HUVITATUD ISIKUTEGA JA MÕJU HINDAMINE

Ettepanekut arutati liikmesriikide esindajate ja tööstusharu sidusrühmadega direktiivi alusel loodud liikurmasinate heitkoguste ekspertrühmas (GEME). Lisaks konsulteeris komisjon mais-juunis 2009 põhjalikult liikmesriikide ametiasutuste ja kõigi asjaomaste sidusrühmadega (tootjad, keskkonnaorganisatsioonid, töötajate liidud). Ettepanekus võetakse arvesse Teadusuuringute Ühiskeskuses koostatud direktiivi tehnilist hinnangut,[2] milles muu hulgas hinnatakse vajadust muuta kohanduskava; väliskonsultandi tehtud uuringut,[3] milles analüüsitakse Teadusuuringute Ühiskeskuse tehnilises hinnangu kavandis väljapakutud poliitiliste valikute mõju; kaht lisauuringut, mis käsitlevad muudatuste mõju raudteesektorile (mootorvagunid, vedurid) ning Teadusuuringute Ühiskeskuse tehnilises hinnangus esitatud valikute mõju, sh kohanduskava muutmise tagajärgi väikestele ja keskmise suurusega ettevõtjatele[4].

Tehniliste uuringute ja sidusrühmadega konsulteerimise põhjal koostati üksikasjalik mõjuhinnang, mis on lisatud käesolevale ettepanekule. Selles on esitatud erinevad stsenaariumid mootorite jaoks, mida kohanduskava praegu hõlmab, ning on rõhutatud vajadust laiendada seda kava mootorvagunitele. Mõju hindamise tulemusi arvestades lisati kohanduskavasse vedurid.

Mõju hinnangus on analüüsitud erinevaid valikuid, nagu vanametalliks lammutamise kava rakendamine; kohanduskava muutmine seoses kohandusprotsendi / lubatud turustatavate mootorite arvuga; kauplemissüsteemi loomine, mis võimaldaks ettevõtjatel, kes oma kohandusõigusi ei kasuta, müüa need ettevõtjatele, kes neid täiendavalt vajavad. Vanametalliks lammutamise kava jäeti kõrvale, sest see ei annaks lõpptootjatele piisavaid vahendeid teaduslik-tehnilise arendustöö ja III B seadmete väljatöötamise rahastamiseks. Kohandusõigustega kauplemise süsteemi sisseseadmine lühikeseks ajaks leiti samuti olevat liiga keeruline ja seega vähetõhus.

Seetõttu leiti, et parim lahendus on kohanduskava muuta ning laiendada seda seni väljajäänud sektoritele, sest see võimaldab tasakaalustada keskkonnamõju ja majanduskasu, mis saadakse piiratud ajavahemiku jooksul nõuetele vastavusega seotud kuludelt tehtava kokkuhoiu arvel.

ÕIGUSLIK ALUS

Nii direktiivi 97/68/EÜ kui ka kavandatava muudatuse eesmärk on tagada siseturu tõrgeteta toimimine väljaspool teid kasutatavatele liikurmasinatele paigaldatavate mootorite osas, kaitstes inimeste tervist ja keskkonda. Seega on õiguslik alus ELi toimimise lepingu artikkel 114.

MUUDATUSED

Ettepanekus pakutakse välja järgmised muudatused direktiivis 97/68/EÜ:

- tõsta maismaal kasutatavatele masinatele paigaldatavate ja kohanduskava alusel turule viidavate mootorite protsent igas mootorikategoorias 20 %-lt 50 %-ni lõpptootja aasta müügimahust või alternatiivse võimalusena kohandada heitmete piirväärtuste III A ja III B etappide vahelisel ajavahemikul kohanduskava alusel turule viidavate mootorite maksimaalset lubatud arvu;

- lisada mootorvagunite ja vedurite käitamiseks kasutatavad mootorid kohanduskavasse, võimaldades originaalseadmete tootjatel viia selle kava alusel turule piiratud arv mootoreid;

- kõnealuste meetmete kehtivusaeg lõpeb 31. detsembril 2013.

MÕJU EELARVELE

Ettepanek ei mõjuta ELi eelarvet.

2010/0195 (COD)

Ettepanek:

EUROOPA PARLAMENDI JA NÕUKOGU DIREKTIIV,

millega muudetakse direktiivi 97/68/EÜ kohanduskava alusel turule viidavaid mootoreid käsitlevate sätete osas

(EMPs kohaldatav tekst)

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artiklit 114,

võttes arvesse Euroopa Komisjoni ettepanekut[5],

võttes arvesse majandus- ja sotsiaalkomitee arvamust[6],

võttes arvesse Regioonide Komitee arvamust[7],

toimides aluslepingu artiklis 294 sätestatud korras[8]

ning arvestades järgmist:

1. Direktiiv 97/68/EÜ[9] käsitleb väljaspool teid kasutatavatele liikurmasinatele paigaldatavate mootorite heitmeid. Enamiku kompressioonsüütega mootorite tüübikinnitusmenetlustes kohaldatakse praegu III A etapi heitkoguste piirväärtusi, mis asendatakse rangemate III B etapi piirväärtustega. Alates 1. jaanuarist 2010 kehtivad uued piirväärtused nimetatud mootorite tüübikinnitusmenetlustes ja alates 1. jaanuarist 2011 nende mootorile turule viimisel.

2. Üleminek III B etapile tähendab tehnoloogilist hüpet ja toob kaasa märkimisväärsed rakenduskulud, sest mootorid tuleb ümber projekteerida ja välja tuleb töötada tipptasemel tehnilised lahendused. Mootorite ja seadmete tootjad seisavad aga silmitsi tõsiste majandusprobleemidega.

3. Direktiiviga 97/68/EÜ on ette nähtud kohanduskava, mille alusel on tootjal lubatud kahe järjestikuse piirväärtuste etapi vahelisel ajavahemikul osta piiratud arv mootoreid, mis ei vasta sel ajahetkel kehtivatele, vaid vahetult eelneva etapi piirväärtustele.

4. Vastavalt direktiivi 2004/26/EÜ[10] artikli 2 punktile b tuleb hinnata täiendavate kohandusmeetmete vajadust.

5. III A etapilt III B etapile ülemineku perioodil tuleks tõsta kohanduskava alusel turule viidavate mootorite (v.a mootorvagunite ja vedurite käiturite) protsent 20 %-lt 50 %-ni tootja aasta müügimahust vastavas mootorikategoorias. Vastavalt tuleks kohandada ka kohanduskava alusel turule viidavate mootorite maksimaalset lubatud arvu.

6. Kohanduskava eeskirju tuleks kohandada, et need laieneksid ka mootorvagunite ja vedurite käitamiseks kasutatavatele mootoritele.

7. Direktiiviga ettenähtud meetmed võetakse, et aidata tööstusharul toime tulla ajutiste raskustega. Seetõttu kohaldatakse neid ajutiselt III A etapilt III B etapile ülemineku perioodil ja nende kehtivusaeg lõpeb hiljemalt 31. detsembril 2013.

8. Seepärast tuleks direktiivi 97/68/EÜ vastavalt muuta,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 97/68/EÜ muudetakse järgmiselt:

1. artikli 4 lõige 6 asendatakse järgmisega:

„(6) Muul otstarbel kui siseveelaevade käitamiseks kasutatavaid diiselmootoreid võib lisaks lõigetes 1–5 sätestatule turule viia kohanduskava alusel vastavalt XIII lisas viidatud menetlusele.”

2. artiklit 10 muudetakse järgmiselt:

a) lõige 7 asendatakse järgmisega:

„(7) Liikmesriigid lubavad I lisa 1. jao A alapunktides i, ii, iv ja v määratletud mootoreid kohanduskava alusel turule viia vastavalt XIII lisa sätetele.”

b) lisatakse lõige 8:

„(8) Kooskõlas XIII lisa punkti 1.2 sätetega kohaldatakse kohanduskava üksnes III A etapilt III B etapile ülemineku perioodil ja selle kehtivusaeg lõpeb 31. detsembril 2013.”

3. XIII lisa muudetakse vastavalt käesoleva direktiivi lisale.

Artikkel 2Ülevõtmine

1. Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt [kaksteist kuud pärast käesoleva direktiivi avaldamist]. Liikmesriigid edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.

Liikmesriigid kohaldavad neid norme alates [kuupäev, kuu aasta = üks päev pärast avaldamise kuupäeva].

Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.

Artikkel 3

Käesolev direktiiv jõustub kahekümnendal päeval pärast selle avaldamist Euroopa Liidu Teatajas .

Artikkel 4

Käesolev direktiiv on adresseeritud liikmesriikidele.

Brüssel, […]

Euroopa Parlamendi nimel Nõukogu nimel

president eesistuja […] […]

LISA

XIII lisa 1. jagu asendatakse järgmisega:

„1. MOOTORI TOOTJA JA LÕPPTOOTJA TEGEVUS

1.1. Välja arvatud III A etapilt III B etapile ülemineku periood, peab lõpptootja taotlema mis tahes tüübikinnitusasutuselt luba, et osta kohanduskava alusel punktides 1.1.1 ja 1.1.2 nimetatud kogustes oma mootoritarnijatelt mootoreid, mis ei vasta sel ajahetkel kehtivatele, vaid vahetult eelneva etapi heitkoguste piirväärtustele.

1.1.1. Kohanduskava alusel turule viidavate mootorite arv ei tohi ületada üheski mootorikategoorias 20 % kõnealuse kategooria mootoritega varustatud seadmete aastasest müügimahust asjaomase lõpptootja puhul (arvutatud viimase viie aasta keskmise müügi põhjal ELi turul). Kui lõpptootja on müünud oma tooteid ELis vähem kui 5 aastat, arvutatakse tema keskmine müügimaht selle ajavahemiku põhjal, mil ta oma tooteid ELis on turustanud.

1.1.2. Alternatiivse võimalusena punktis 1.1.1 sätestatule võib lõpptootja (välja arvatud mootorvagunite ja vedurite käitamiseks kasutavate mootorite puhul) taotleda luba, et tema mootoritarnijad saaksid kohanduskava alusel turule viia kindla arvu mootoreid. Üheski mootorikategoorias ei tohi mootorite arv ületada järgmisi väärtusi:

Mootori kategooria (kW) | Mootorite arv |

19–37 | 200 |

37–75 | 150 |

75–130 | 100 |

130–560 | 50 |

1.2 III A etapilt III B etapile ülemineku perioodil peab lõpptootja taotlema (välja arvatud mootorvagunite ja vedurite käitamiseks kasutavate mootorite puhul) mis tahes tüübikinnitusasutuselt luba, et osta kohanduskava alusel punktides 1.2.1 ja 1.2.2 nimetatud kogustes oma mootoritarnijatelt mootoreid, mis ei vasta sel ajahetkel kehtivatele, vaid vahetult eelneva etapi piirväärtustele.

1.2.1. Kohanduskava alusel turule viidavate mootorite arv ei tohi üheski mootorikategoorias ületada 50 % kõnealuse kategooria mootoritega varustatud seadmete aastasest müügimahust asjaomase lõpptootja puhul (arvutatud viimase viie aasta keskmise müügi põhjal ELi turul). Kui lõpptootja on müünud oma tooteid ELis vähem kui 5 aastat, arvutatakse tema keskmine müügimaht selle ajavahemiku põhjal, mil ta oma tooteid ELis on turustanud.

1.2.2. Alternatiivse võimalusena punktis 1.2.1 sätestatule võib lõpptootja taotleda luba, et tema mootoritarnijad saaksid kohanduskava alusel turule viia kindla arvu mootoreid. Üheski mootorikategoorias ei tohi mootorite arv ületada järgmisi väärtusi:

Mootori kategooria (kW) | Mootorite arv |

37–56 | 200 |

56–75 | 175 |

75–130 | 250 |

130–560 | 125 |

1.3 Mootorvagunite käitamiseks kasutatavate mootorite puhul kohaldatakse punktis 1.1.1 määratletud kohanduskava alates III A etapilt III b etapile ülemineku perioodi algusest.

1.4 Vedurite käitamiseks kasutatavate mootorite puhul võib lõpptootja III A etapilt III b etapile ülemineku perioodil taotleda luba, et tema mootoritarnijad saaksid kohanduskava alusel turule viia maksimaalselt 12 vedurite käitamiseks ettenähtud mootorit.

1.5. Lõpptootja lisab tüübikinnitusasutusele esitatavale taotlusele järgmise teabe:

a) märgise näidis, mis kinnitatakse igale väljaspool teed kasutatavale liikurmasinale, millele on paigaldatud kohanduskava alusel turule viidud mootor. Märgisel peab olema järgmine tekst: „MASIN nr… (masina järjekorranumber) kokku … masinast (asjaomase võimsusklassi masinate koguarv) MOOTORIGA nr … TÜÜBIKINNITUSEGA (direktiiv 97/68/EÜ) nr…”;

b) mootorile kinnitatava lisamärgise näidis käesoleva lisa punktis 2.2 osutatud tekstiga.

1.6. Lõpptootja esitab tüübikinnitusasutusele kogu kohanduskava rakendamisega seotud teabe, mida tüübikinnitusasutus otsuse tegemiseks vajalikuks peab.

1.7. Selleks et tõendada mis tahes mootori kohta esitatud väite või sellele paigutatud märgise õigsust, mis kinnitab, et mootor on turule viidud kohanduskava alusel, esitab lõpptootja kõikidele seda taotlevatele liikmesriikide tüübikinnitusasutustele kogu teabe, mida tüübikinnitusasutus vajalikuks peab.

FINANTSSELGITUS ETTEPANEKUTE KOHTA, MILLE MÕJU EELARVELE PIIRDUB AINULT TULUDE POOLEGA

1. ETTEPANEKU NIMETUS:

Euroopa Parlamendi ja nõukogu direktiiv, millega muudetakse direktiivi 97/68/EÜ kohanduskava alusel turule viidavaid mootoreid käsitlevate sätete osas

2. EELARVEREAD

Peatükk ja artikkel: Ei kohaldata

Asjaomaseks aastaks eelarves ettenähtud summa:

3. FINANTSMÕJU

( Ettepanekul puudub finantsmõju

( Ettepanekul puudub finantsmõju kuludele, kuid sellel on finantsmõju tuludele; mõju tuludele on järgmine:

miljonites eurodes (üks koht pärast koma)

Eelarverida | Tulu[11] | 12kuuline periood alates kk.pp.aaaa | [aasta n] |

Artikkel … | Mõju omavahenditele |

Artikkel … | Mõju omavahenditele |

Olukord pärast meetme rakendamist |

[n+1] | [n+2] | [n+3] | [n+4] | [n+5] |

Artikkel … |

Artikkel … |

4. PETTUSEVASTASED MEETMED

Ei kohaldata

5. MUUD MÄRKUSED

…

[1] ELT L 225, 25.6.2004, lk 3.

[2] Tehnilise hinnangu lõppkavand on kättesaadav Europa veebisaidil asuval liikurmasinate saidil: http://ec.europa.eu/enterprise/mechan_equipment/emissions/2007tecrew_dfr.pdf

[3] ARCADIS N.V. koostatud mõjuhinnangu lõppversioon on kättesaadav Europa veebisaidil asuval liikurmasinate saidil: http://ec.europa.eu/enterprise/mechan_equipment/emissions/impactassessment/nrmm_iastudy_fnrep.pdf

[4] Lisauuring raudtee- ja siseveetranspordile avalduva mõju kohta on esitatud Europa veebisaidil asuval liikurmasinate saidil:

http://ec.europa.eu/enterprise/mechan_equipment/emissions/projstudies.htm

[5] ELT C […], […], lk […].

[6] ELT C […], […], lk […].

[7] ELT C […], […], lk […].

[8] ELT C […], […], lk […].

[9] EÜT L 59, 27.2.1998, lk 1.

[10] ELT L 146, 30.4.2004, lk 1.

[11] Traditsiooniliste omavahendite (põllumajandussaaduste tollimaksud, suhkru- ja tollimaksud) korral peab olema märgitud netosumma, st brutosumma pärast 25 % sissenõudmiskulude mahaarvamist.